Ludwig Erhard
Store norske leksikon,Historie,Verdens historie og samtidshistorie,Europa,Tysklands historie,Tysklands historie fra 1945 til 1990
Ludwig Erhard var en tysk økonom og politiker for Kristelig-demokratiske union (CDU). Han var forbundskansler i Vest-Tyskland fra 1963 til 1966.
Erhard var instituttleder ved handelshøyskolen i Nürnberg i årene 1930–1945. Han var økonomiminister i Bayern i 1945–1946, formann i en kommisjon som forberedte valutareformen i 1947 og direktør for den økonomiske avdeling i vestsonenes fellesadministrasjon i 1948–1949. Fra 1949 var han medlem av CDU og Forbundsdagen.Som økonomiminister i perioden 1949–1963 fikk Erhard æren for gjenreisingen av økonomien i Vest-Tyskland («det tyske økonomiske under») etter andre verdenskrig. Erhard var visekansler fra 1957 og overtok som forbundskansler da Konrad Adenauer trakk seg tilbake i 1963. Høsten 1966 kom det til krise i koalisjonsregjeringen og statsrådene fra Fridemokratiske parti (FDP) gikk ut. Erhard, som var blitt kritisert for svak ledelse av regjeringen, ble erstattet som kansler av Kurt Georg Kiesinger.Erhard var formann i CDU i 1966–1967 og satt i Forbundsdagen frem til 1976. Les mer i Store norske leksikon Christlich-Demokratische Union (CDU) forbundskanslere i Tyskland Vest-Tyskland Tysklands historie